Ventilationsvirksomheden Airmaster fra Aars har fået nyt verdensledende testcenter.

Koncentrationsbesvær, hovedpine og træthed. De negative konsekvenser ved et dårligt indeklima er mange, men det har den himmerlandske virksomhed Airmaster sat sig for at gøre noget ved. Siden 2005 har virksomheden fra Aars installeret og bygget ventilationsløsninger, der skal sikre bedre indeklima i bygninger, og nu har de fået et helt nyt redskab til kampen for bedre indeklima. Torsdag blevet snoren nemlig klippet til et helt nyt og verdensledende testcenter. Testcenteret bliver en vigtig brik i virksomhedens fremtidige arbejde i at sikre et sundere indeklima på blandt andet skole og institutioner i hele verden. - Vi er enormt glade for og stolte over helt officielt at tage testcenteret i brug. Det har været under udvikling i mere end to år, og med de nye faciliteter rykker vi nu for alvor vores dokumentation, kvalitetssikring og produktudvikling op i absolut øverste liga. Der findes ganske enkelt ikke lignede faciliteter i markedet, så vi er selvsagt meget glade for at tage faciliteterne i brug, fortæller CCO hos Airmaster Lasse Mikkelsen. Udviklet i samarbejde med Teknologisk Institut Det 400 kvadratmeter store testcenter er udviklet i samarbejde med Teknologisk Institut og består af særlige lyd- og lufttætte rum, som gør det nemmere at teste ventilationsprodukter under forskellige betingelser. På den måde kan ventilationssystemerne blive optimeret, så de altid præsterer efter hensigten. - Vi vil lave verdens bedste decentrale ventilationsløsninger, og derfor har det altid været naturligt for os at investere i viden og ressourcer. Testcenteret kommer til at spille en vigtig rolle, fordi vores specialister nu får optimale rammer til at teste vores produkter helt ned i detaljen til glæde for kunder og brugere, siger Chief Technical Officer hos Airmaster, Jesper Hyldgaard Mogensen. Foruden de nye testfaciliteter består det nye testcenter også af et værksted.